Na temelju članka 34.a i 143. stavka 8. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/2012, 16/12, 86/12, 94/13, 152/14, 7/17, 68/18, 98/19, 64/20, 133/20, 151/22, 155/23 i 156/23), članka 3. Pravilnika o organizaciji i provedbi produženog boravka u osnovnoj školi („Narodne novine“ broj 62/19) i članka 46. Statuta Grada Rijeke („Službene novine Primorsko-goranske županije“ broj 24/09, 11/10 i 5/13 i „Službene novine Grada Rijeke“ broj 7/14, 12/17, 9/18, 11/18-pročišćeni tekst, 2/20 i 3/21) Gradsko vijeće Grada Rijeke, na sjednici .................... godine, donijelo je

**O D L U K U**

**o organizaciji i provedbi produženog boravka i cjelodnevnog**

**odgojno-obrazovnog rada u osnovnim školama Grada Rijeke**

**I. OPĆA ODREDBA**

Članak 1.

Ovom Odlukom uređuje se organizacija, kriteriji i način financiranja produženog boravka i cjelodnevnog odgojno-obrazovnog rada u osnovnim školama (u daljnjem tekstu: škola) na području grada Rijeke (u daljnjem tekstu: Grad) kao šire javne potrebe.

Pod pojmom roditelj u smislu ove Odluke podrazumijeva se biološki roditelj djeteta, posvojitelj, očuh, maćeha, skrbnik te druge osobe koje nad djetetom ostvaruju roditeljsku skrb.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

**II. PRODUŽENI BORAVAK I CJELODNEVNI**

 **ODGOJNO-OBRAZOVNI RAD**

Članak 2.

Produženi boravak i cjelodnevni odgojno-obrazovni rad su posebni oblici odgojno-obrazovnog rada koji se organiziraju za učenike sukladno školskom kurikulumu i godišnjem planu i programu za vrijeme trajanja nastavne godine.

Članak 3.

Ciljevi realizacije sadržaja u produženom boravku i cjelodnevnom odgojno-obrazovnom radu u skladu su s općim ciljevima osnovnog obrazovanja:

* omogućiti djetetu život ispunjen različitim sadržajima koji će povoljno utjecati na razvoj njegove cjelokupne osobnosti te individualnih i jedinstvenih potencijala,
* omogućiti razvoj djeteta kao socijalnog bića – tijekom cjelodnevnog boravka u školi, tj. razrednom odjelu, uz stalnu prisutnost socijalne interakcije što omogućuje razvoj i unapređenje socijalnih vještina djeteta,
* pripremiti dijete za daljnje obrazovanje i cjeloživotno učenje.

**1. Produženi boravak**

Članak 4.

Produženi boravak je organizirani boravak djece u školi izvan redovite, obvezne nastave te školskih aktivnosti, koji uključuje i prehranu.

Učitelj u produženom boravku izrađuje godišnji izvedbeni kurikulum produženog boravka kao sastavni dio školskog kurikuluma, u suradnji sa stručnim suradnicima škole i učiteljima učenika uključenih u produženi boravak.

Članak 5.

Produženi boravak organizira se za učenike razredne nastave od 1. do 4. razreda.

Odgojno-obrazovna skupina produženog boravka ustrojava se od učenika istog razreda (redovita odgojno-obrazovna skupina) ili od učenika dvaju i više razreda (kombinirana odgojno-obrazovna skupina).

Prilikom planiranja organizacije produženog boravka, škola prvenstveno brine o upisu učenika 1. i 2. razreda.

Članak 6.

Učitelj u produženom boravku provodi neposredni odgojno-obrazovni rad s učenicima u dnevnom trajanju od 5 sati (25 sati tjedno), a ostatak satnice do punog radnog vremena učitelja (40 sati tjedno) čine ostala zaduženja sukladno odredbama pravilnika koji uređuje organizaciju i provedbu produženog boravka u osnovnoj školi i propisima kojima se definiraju tjedne radne obveze učitelja u osnovnoj školi.

Pod pojmom sat iz stavka 1. ovoga članka podrazumijeva se sunčani sat u trajanju od 60 minuta.

Za prihvat učenika škola je dužna organizirati dežurstvo učitelja u produženom boravku.

**2. Cjelodnevni odgojno – obrazovni rad**

Članak 7.

Cjelodnevni odgojno-obrazovni rad je specifičan oblik nastave gdje se ravnopravno izmjenjuju organizirana nastava, slobodno vrijeme učenika i prehrana.

Škola ostvaruje cjelodnevni odgojno-obrazovni rad na način da nastavu provodi prema propisanom nastavnom planu i programu, a organizirano slobodno vrijeme učenika na temelju programa odobrenog od strane ministarstva nadležnog za odgoj i obrazovanje.

Za prihvat učenika škola je dužna organizirati dežurstvo učitelja u cjelodnevnom odgojno-obrazovnom radu.

Članak 8.

Cjelodnevni odgojno – obrazovni rad organizira se za učenike razredne nastave od 1. do 4. razreda.

Razredni odjel cjelodnevnog odgojno-obrazovnog rada ustrojava se od učenika istog razreda (redoviti razredni odjel).

Veličinu razrednog odjela škola formira u skladu s propisanim standardima osnovnoškolskog sustava odgoja i obrazovanja i odredbama pravilnika kojim se utvrđuje broj učenika u razrednom odjelu i odgojno-obrazovnoj skupini u osnovnoj školi.

**III. ORGANIZACIJA I UPIS UČENIKA**

Članak 9.

Škola planira organizaciju produženog boravka i/ili cjelodnevnog odgojno-obrazovnog rada vodeći se utvrđenim potrebama i interesima učenika sa svog upisnog područja.

Produženi boravak i cjelodnevni odgojno-obrazovni rad može organizirati škola koja ima odgovarajuće prostorne, kadrovske i druge organizacijske uvjete, sukladno propisanim standardima osnovnoškolskog sustava odgoja i obrazovanja, odredbama pravilnika kojim se propisuje organizacija i provedba produženog boravka u osnovnoj školi i odredbama pravilnika kojim se utvrđuje broj učenika u razrednom odjelu i odgojno-obrazovnoj skupini.

Članak 10.

Škola na svojim mrežnim stranicama objavljuje obavijest o prikupljanju prijava za upis učenika u produženi boravak i/ili cjelodnevni odgojno-obrazovni rad u narednoj školskoj godini najkasnije do 15. lipnja tekuće godine.

Obavijest iz stavka 1. ovoga članka sadrži rok za prikupljanje prijava od strane roditelja učenika, popis dokumentacije kojom se dokazuju činjenice temeljem kojih se ostvaruje pravo na prvenstvo upisa sukladno članku 11. ove Odluke te podatke o načinu organizacije i formiranja cijene produženog boravka i/ili cjelodnevnog odgojno-obrazovnog rada.

Članak 11.

Prvenstvo upisa u produženi boravak i/ili cjelodnevni odgojno-obrazovni rad imaju učenici s upisnog područja škole, a ostvaruju ga temeljem bodovanja sljedećih prioritetnih kategorija:

* učenik čija su oba roditelja zaposlena - 20 bodova,
* učenik zaposlenog samohranog roditelja ili zaposlenog roditelja s kojim dijete živi u jednoroditeljskoj obitelji – 20 bodova,
* učenik iz obitelji s troje ili više djece školske dobi – 10 bodova,
* učenik uzet na uzdržavanje – 10 bodova,
* učenik čije je kućanstvo korisnik zajamčene minimalne naknade – 8 bodova,
* učenik čiji je roditelj hrvatski ratni vojni ili civilni invalid iz Domovinskog rata – 5 bodova.

Članak 12.

Ukoliko nakon upisa učenika iz članka 11. ove Odluke preostane slobodnih mjesta za upis, škola može upisati učenika izvan svog upisnog područja koji zajedno s roditeljima ima prebivalište na području Grada.

Ukoliko nakon upisa učenika iz stavka 1. ovoga članka preostane slobodnih mjesta za upis, škola može upisati učenika koji zajedno s roditeljima nema prebivalište na području Grada.

Ukoliko učenik iz stavaka 1. i 2. ovoga članka dolazi iz jednoroditeljske obitelji, škola utvrđuje prebivalište onog roditelja koji s učenikom živi u istom kućanstvu.

U slučaju većeg broja prijava za upis učenika iz stavaka 1. i 2. ovoga članka, pri utvrđivanju prvenstva upisa na odgovarajući se način primjenjuju odredbe članka 11. ove Odluke.

Članak 13.

Po izvršenoj obradi prijava za upis učenika u produženi boravak i/ili cjelodnevni odgojno-obrazovni rad škola dostavlja Gradu Rijeci, Upravnom odjelu za odgoj i obrazovanje, kulturu, sport i mlade (u daljnjem tekstu: Upravni odjel) najkasnije do 1. srpnja zahtjev za organizacijom produženog boravka i/ili cjelodnevnog odgojno-obrazovnog rada u narednoj školskoj godini, kojem prilaže sljedeće:

* podatke o broju i dobi učenika prijavljenih za produženi boravak i/ili cjelodnevni odgojno-obrazovni rad,
* podatke o broju planiranih odgojno-obrazovnih skupina produženog boravka (uz naznaku redovitog ili kombiniranog razreda)
* podatke o broju razrednih odjela cjelodnevnog odgojno-obrazovnog rada,
* dokaze o ispunjavanju uvjeta (prostornih, kadrovskih) za provedbu produženog boravka i/ili cjelodnevnog odgojno-obrazovnog rada,
* potreban broj učitelja za provedbu produženog boravka i/ili cjelodnevnog odgojno-obrazovnog rada,
* druge podatke ili dokaze na zahtjev Upravnog odjela.

Gradonačelnik Grada Rijeke (u daljnjem tekstu: Gradonačelnik) najkasnije do 31. kolovoza daje suglasnost na broj skupina produženog boravka, broj razrednih odjela cjelodnevnog odgojno-obrazovnog rada za narednu školsku godinu i potreban broj učitelja, u okviru planiranih financijskih sredstava.

Članak 14.

Škola je dužna početkom školske godine dostaviti Upravnom odjelu izvješće o provedenom upisu učenika u produženi boravak i/ili cjelodnevni odgojno-obrazovni rad.

Škola je dužna nakon završetka nastavne godine dostaviti Upravnom odjelu izvješće o radu u produženom boravku i/ili cjelodnevnom odgojno-obrazovnom radu.

Članak 15.

Na prijedlog škole Gradonačelnik može dati suglasnost iz članka 13. stavka 2. ove Odluke izvan utvrđenog roka, ukoliko se u tijeku školske godine utvrdi potreba za povećanjem ili smanjenjem broja odgojno-obrazovnih skupina produženog boravka ili broja razrednih odjela cjelodnevnog odgojno-obrazovnog rada.

**IV. SREDSTVA ZA FINANCIRANJE**

Članak 16.

Troškovi provedbe produženog boravka i cjelodnevnog odgojno-obrazovnog rada uključuju troškove prehrane učenika, didaktičkog materijala i pribora, troškove provođenja terenskih i izvanučioničkih aktivnosti te troškove za plaće i ostala materijalna prava učitelja.

Produženi boravak i cjelodnevni odgojno-obrazovni rad sufinancira se iz Proračuna Grada te iz uplata roditelja-korisnika usluge.

Članak 17.

Cijena produženog boravka i/ili cjelodnevnog odgojno-obrazovnog rada za roditelja-korisnika usluge sastoji se od:

* troškova prehrane učenika te troškova provođenja terenskih i izvanučioničkih aktivnosti koje utvrđuje školski odbor škole,
* dijela troškova rada učitelja koji utvrđuje Gradonačelnik za svaku školsku godinu.

Cijena iz stavka 1. ovoga članka utvrđuje se najkasnije do 31. kolovoza za narednu školsku godinu.

Članak 18.

Cijenu produženog boravka i cjelodnevnog odgojno-obrazovnog rada roditelj-korisnik usluge plaća za razdoblje od 10 mjeseci koliko traje nastavna godina.

Cijena usluge za roditelja-korisnika usluge koji ima prebivalište na području Grada, umanjuje se kako slijedi:

* cijena usluge iz članka 17. stavka 1. podstavka 1. ove Odluke, smanjuje se za iznos dnevnog troška prehrane na temelju evidencije škole o broju konzumiranih obroka učenika za vrijeme njegove opravdane odsutnosti,
* cijena usluge iz članka 17. stavka 1. podstavka 2. ove Odluke, smanjuje se za drugo dijete za 30%, za treće dijete za 60%, a za četvrto i svako sljedeće dijete za 100%, ukoliko su sva djeca upisana u produženi boravak ili cjelodnevni odgojno-obrazovni rad te su članovi istog kućanstva.

Cijena usluge za roditelja-korisnika usluge koji nema prebivalište na području Grada, može se umanjiti samo u slučaju iz stavka 2. postavka 1. ovoga članka.

Pravo na pomoć za podmirenje troškova prehrane i rada učitelja u produženom boravku i/ili cjelodnevnom odgojno-obrazovnom radu roditelj-korisnik usluga može ostvariti ispunjavanjem uvjeta iz odluke Grada kojom se uređuje socijalna skrb.

Članak 19.

O korištenju produženog boravka i cjelodnevnog odgojno-obrazovnog rada škola sklapa ugovor s roditeljem–korisnikom usluge, kojim se reguliraju međusobna prava i obveze.

Ugovor iz stavka 1. ovoga članka škola sklapa na razdoblje jedne nastavne godine.

Škola roditelju-korisniku usluge ispostavlja račun za obavljenu uslugu najkasnije do 10. dana u mjesecu za prethodni mjesec.

Roditelj-korisnik usluge dužan je platiti cijenu usluge najkasnije u roku od 8 dana od dana primitka računa iz stavka 2. ovoga članka.

Članak 20.

Prilikom upisa učenika u produženi boravak i/ili cjelodnevni odgojno-obrazovni rad, roditelj-korisnik usluge je dužan uplatiti školi beskamatni predujam u visini mjesečnog iznosa sudjelovanja iz članka 17. ove Odluke.

Uplaćeni predujam iz stavka 1. ovoga članka obračunava se zadnjim obračunom sudjelovanja roditelja-korisnika usluge u mjesečnoj cijeni produženog boravka i/ili cjelodnevnog odgojno-obrazovnog rada prilikom ispisa učenika.

Roditelj-korisnik usluge koji ne podmiri u potpunosti svoje obveze prema školi do početka nove školske godine, ne može upisati dijete u program produženog boravka i/ili cjelodnevnog odgojno-obrazovnog rada u novoj školskoj godini.

Članak 21.

Sredstva za financiranje rada učitelja u produženom boravku i cjelodnevnom odgojno- obrazovnom radu osiguravaju se u Proračunu Grada te iz cijene usluge koju plaća roditelj-korisnik usluge.

Grad sa školom sklapa ugovor o sufinanciranju produženog boravka i/ili cjelodnevnog odgojno-obrazovnog rada za svaku školsku godinu, kojim se reguliraju međusobna prava i obveze.

Članak 22.

Učitelj u produženom boravku i cjelodnevnom odgojno-obrazovnom radu sklapa sa školom ugovor o radu, a plaću i ostala materijalna prava učitelja škola obračunava sukladno propisima i odredbama kolektivnih ugovora koji se primjenjuju na radnike zaposlene u osnovnim školama.

**V. ZAVRŠNE ODREDBE**

Članak 23.

Danom stupanja na snagu ove Odluke prestaje važiti Odluka o provođenju produženog boravka i cjelodnevnog odgojno-obrazovnog rada u osnovnim školama Grada Rijeke („Službene novine Primorsko-goranske županije“ broj 26/08, 40/09 i 29/10).

Članak 24.

Ova Odluka stupa na snagu osmoga dana od dana objave u „Službenim novinama Grada Rijeke“.